Stærsta einstaka húsfélag landsins , með flestum íbúðum / einingum , hefur verið stofnað af fyrirtækinu Eignaumsjón hf. fyrir framkvæmdafélagið Hlíðarfót ehf . Hlíðarfótur er með 191 íbúð í smíðum í 11 samtengdum byggingum á F-reit á Hlíðarenda undir merkinu 102reykjavik.is . Í tilkynningu frá Eignaumsjón segir að tilgangur húsfélagsins sé að annast rekstur sameignar fjöleignarhússins á F-reitnum og verður það rekið í deildaskiptu heildarfélagi sem nær til allra 10 matshluta hússins , þar á meðal stigaganga , ytra byrðis hússins , sameiginlegrar bílageymslu og lóðar . „ Við teljum það mikinn kost að selja og afhenda nýjum eigendum íbúðirnar með húsfélagsmálin í föstum skorðum frá byrjun , “ segirSigurður Lárus Hólm , framkvæmdastjóri Hlíðarfótar , í tilkynningunni . Þjónusta Eignaumsjónar við húsfélagið felur í sér hefðbundna fjármála - , funda - og rekstrarþjónustu ásamt húsumsjón , sem er nýleg viðbótarþjónusta hjá Eignaumsjón fyrir rekstrar - og húsfélög . Hún felst í reglubundnu eftirliti með umhirðu og ástandi sameignar –innanhúss sem utan . Daníel Árnason , framkvæmdastjóri Eignaumsjónar , segir í samtali við Morgunblaðið að fyrirtækið sé með um 70% hlutdeild á markaðnum . Það hafi verið stofnað árið 2001 og starfi um allt land . Hann segir að sú breyting hafi orðið á starfsemi Eignaumsjónar fyrr á þessu ári að félagið hafi tekið við rekstri Húsastoðar , sem veiti svipaða þjónustu . „ Það eru meira en 500 hús - og rekstrarfélög með hátt í 13 þúsund íbúðum / eignum í daglegri þjónustu hjá skrifstofu félaganna tveggja á Suðurlandsbraut 30 í Reykjavík , “ segir Daníel . „ Umsjón með húsfélögum um íbúðarhúsnæði er um 80% af okkar starfsemi en um 20% starfseminnar snúa að atvinnuhúsnæði . “ Meðal annarra eigna sem félagið er með í viðskiptum eru ný fjölbýlishús , eins og þau sem eru á Efstaleitisreitnum , í Skuggahverfinu og á Ásbrú í Reykjanesbæ . Þá hafi íbúðafélagið Bjarg nýverið gert samkomulag við Eignaumsjón um að hafa umsjón með þeim íbúafélögum sem í þeirra húsum verða starfrækt . „ Áhersla okkar til framtíðar er að mæta vaxandi þörfum eigenda fasteigna með góðri þjónustu og skilvirkum lausnum sem byggjast á gagnsæi upplýsinga og umhverfisvænum gildum , “ segir Daníel en 23 starfsmenn starfa nú hjá félaginu , auk fjölda verktaka sem vinna hlutastörf .